Tämä itsenäisyysvaatimus on ehdottomasti esteenä kaikille tällaisten toimijoiden välisille suorille tai epäsuorille yhteydenotoille, jotka voivat vaikuttaa todellisen tai mahdollisen kilpailijan markkinakäyttäytymiseen tai paljastaa tällaiselle kilpailijalle käyttäytymisen, jonka asianomainen kilpailija on itse päättänyt omaksua tai jonka se suunnittelee omaksuvansa markkinoilla, kun näiden yhteydenottojen tarkoituksena tai vaikutuksena on sellaisten kilpailuolosuhteiden muodostuminen, jotka eivät vastaa tavanomaisia olosuhteita relevanteilla markkinoilla, kun otetaan huomioon tarjottujen tuotteiden tai palveluiden luonne, yritysten merkittävyys ja lukumäärä sekä kyseisten markkinoiden laajuus. Tästä seuraa, että yhteydenotto, joka muodostuu yrityksestä päästä sopimukseen hinnoista, on SEUT 101 artiklan 1 kohdassa kielletty yhdenmukaistettu menettelytapa.

SEUT 101 artiklan 1 kohdassa tarkoitetulla yhdenmukaistetun menettelytavan käsitteellä tarkoitetaan yritysten välisen yhteensovittamisen muotoa, jolla tietoisesti korvataan kilpailun riskit käytännön yhteistyöllä ilman, että asiasta olisi tehty varsinaista sopimusta. Arviointiperusteita, jotka koskevat yhteensovittamista ja yhteistyötä, jotka merkitsevät samassa määräyksessä tarkoitettua ”yhdenmukaistettua menettelytapaa”, on siis tarkasteltava sellaisesta EUT-sopimuksen kilpailua koskeville määräyksille ominaisesta näkökulmasta, jonka mukaan jokaisen talouden toimijan on itsenäisesti päätettävä toimintalinjasta, jota se aikoo noudattaa sisämarkkinoilla.

Oikeutta tutustua asiakirja-aineistoon ei ole loukattu, kun komissio viittaa päätöksessään, jolla todetaan SEUT 101 artiklan 1 kohdan rikkominen, kokouksesta tehtyihin muistiinpanoihin, joihin ensinnäkin kyseessä olevat osapuolet ovat voineet tutustua ennen oikeudenkäyntimenettelyä, jotka toiseksi on mainittu komission päätöstä edeltäneessä väitetiedoksiannossa ja joita kolmanneksi on käsitelty unionin yleisessä tuomioistuimessa. Lisäksi se, että kyseisessä päätöksessä ei viitata mainittuihin muistiinpanoihin kokonaisuudessaan vaan yksinomaan niiden yhteen sivuun tai yhteen liitteeseen, ei voi johtaa puolustautumisoikeuksien loukkaamiseen Tällaiset viittaukset riittävät näet asianomaisen asiakirjan yksilöimiseen.

On yksinomaan unionin yleisen tuomioistuimen asiana arvioida, onko sen ratkaistavana olevissa asioissa käytettävissä olevia tietoja mahdollisesti täydennettävä. Vaikka asianosaisen esittämässä pyynnössä todistajan kuulemiseksi on ilmoitettu täsmällisesti, mistä seikoista ja minkä vuoksi todistajaa tai todistajia on tarpeen kuulla, unionin yleisen tuomioistuimen asiana on arvioida, onko pyyntö hyväksyttävä, kun huomioon otetaan riidan kohde ja tarve kuulla nimettyjä todistajia. Tämä unionin yleisen tuomioistuimen harkintavalta sopii yhteen oikeudenmukaista oikeudenkäyntiä koskevan perusoikeuden ja erityisesti Euroopan ihmisoikeussopimuksen 6 artiklan 3 kappaleen d kohdan kanssa. Viimeksi mainitussa määräyksessä ei näet edellytetä kaikkien todistajien kutsumista, vaan sillä pyritään asianosaisten täysimääräiseen menettelylliseen yhdenvertaisuuteen, jolla taataan se, että riidanalaisessa menettelyssä kokonaisuutena tarkasteltuna syytetylle on annettu asianmukainen ja riittävä mahdollisuus kiistää sitä vastaan esitetyt epäilyt.

(ks. 108–110 kohta)